Tbajlenxitltzen jlu,
e cyaj ten Jesús tuj Galilea,
bix iyꞌxin te kbalte tcawbil Dios cyuj tnom.
Min e tajbexin tuꞌn tiyꞌxin tuj Judea,
cuma e cyajbe nejenel cye judío tuꞌn tcub cybyoꞌn jaxin.
Pero chꞌitk tpon jun jawnex ninkꞌij cye xjal judío,
jkꞌij tuꞌn cyten xjal jun smant cyuj niꞌ pach.
Juꞌ tzunj,
e xiꞌ cykbaꞌn titzꞌenxin texin:
—Ctex tzalu,
juꞌ txiꞌy Judea,
tuꞌntzen toc cycyeꞌyen kej xjal nchi oc lpe tiꞌja jatzewe ti nbint tuꞌna.
Ka taja tzꞌoca te jun cawel,
miꞌn txiꞌ tyeecꞌana tipemala nuk cyxol kej xjal tzalu yaaꞌn nintzaj.
Oj tyeecꞌana tipemala,
yeecꞌanx tiiba twitz cykil xjal,
yaaꞌn nuk cywitz caꞌba oxe yalx xjal tzalu—tz̈i ke titzꞌenxin,
tuꞌn toc cyxmucchaꞌnxin jaxin.
Amale titzꞌet-xin ejeeꞌxin,
pero min e cyocslaxin ka jaxin Jscyꞌoꞌn tuꞌn Dios.
Juꞌ tzunj,
e xiꞌ tkbaꞌn Jesús cyexin:
—Minaꞌx tpon jkꞌij tuꞌn woca te nintzaj cyibaj xjal.
Pero cyey,
cykil kꞌij baꞌn tuꞌn cyyeecꞌana jawnex key cywitz xjal.
Mlay tzꞌel cyiiqꞌuen xjal ejeeꞌy.
Pero weya,
cycyꞌi xjal inayena,
cuma wuꞌna nchicꞌajaxa jkaꞌ nbint cyuꞌn.
Ejeeꞌxa ncheꞌxa tuj ninkꞌij.
Weya,
miꞌn chixa tuj ninkꞌij cyuyey,
cuma minaꞌx tpon tumel tuꞌn njawa—tz̈i Jesús cye titzꞌen.
Tej t-xiꞌ tkbaꞌn Jesús kej yol lu,
bix e cyajxin tuj Galilea.
Pero mas yaj,
cyxiꞌlenxitltzen titzꞌenxin tuj ninkꞌij,
yal texxin e xiꞌxin,
pero yaaꞌn cywitz xjal,
sino tjunalxin.
Tejtzen cypon aj Galilea tuj Jerusalén pero min-al Jesús cyxolxin,
e jyon ke judío tiꞌjxin,
bix e xiꞌ cykanenxin:
—¿Jaaꞌ taꞌ jxjal Jesús?
—tz̈ikexin.
Cyxol kej xjal otk chi pon tuj ninkꞌij,
at nim yol tiꞌ Jesús cyuꞌn,
pero tuj ewjel.
At juun e xiꞌ kbante:
“Jun baꞌn xjalxin.”
Pero at juuntl e xiꞌ kbante:
“Jaxin jun tzpetsal xjal.”
Pero nuk tuj ewjel e yolen ke xjal,
cuma at cytz̈i nejenel cye judío cyiꞌj.
Otk tzꞌex niyꞌjan ninkꞌij tej tocx Jesús tuj nin tja Dios.
Bix akꞌxin xnakꞌtzal cye xjal.
Tej cybinte nejenel cye judío t-xnakꞌtzbilxin,
e jaw kleeꞌkexin,
bix e xiꞌ cykbaꞌnxin:
—¿Ti tten nimxsen baꞌn tuꞌnj xjal lu?
Bix min o xnakꞌtzet cyuꞌn maystro escuela—tz̈ikexin.
Juꞌ tzunj,
e xiꞌ tkbaꞌn Jesús cyexin:
—Jxnakꞌtzbil nxiꞌ nkꞌoꞌna cyey,
yaaꞌn weya nyola,
sino tyol Nmana e tzaj tsmaꞌn inayena.
Kej xjal cyaj tzꞌoc cybiꞌn tajbil Dios,
qꞌueleltzen cyniyꞌ tiꞌj nxnakꞌtzbila,
ka te Dios,
bix ka nuk wexwe nyol.
Nuket nxiꞌ nkꞌoꞌna wexa nyola cyey,
wajattzen loya tuꞌn tjaw nimset nbiꞌya cyuꞌn xjal.
Pero yaaꞌn juꞌwa,
cuma waja tuꞌn tjaw nimset Nmana e tzaj tsmaꞌn inayena.
Juꞌ tzunj,
jun jaxxix xnakꞌtzal kena,
yaaꞌn jun xnakꞌtzal min tzꞌajben,
tisenj cyey tzin cykbaꞌn.
Ejeeꞌxa kej xjal tzpetsal xjal.
E takꞌ te Moisés tley Dios cyey.
Pero mi nuket jun cyey n-oc ebinte ley te Moisés.
Ka ma cykbay n-oc cybiꞌna,
¿ti tten cyaja tuꞌn tcub cybyoꞌna inayena?
—tz̈i Jesús.
Bixsen e jaw cys̈iꞌn xjal texin:
—¡Njaw tuj twiꞌy!
¿Alcye xjal taj tuꞌn tcub byoꞌna tuꞌn?
—tz̈i ke xjal.
Bix aj ttzakꞌbeꞌn Jesús cyexin:
—Nuk jun maj e cub ncoꞌpana jun yaab tuj tyabel tuj kꞌij te ajlabl,
bix kaꞌxsen o tzꞌeꞌla tuj cywitza.
Pero cꞌoquel cycꞌuꞌja tiꞌj ti toc tuꞌn Moisés tuꞌn tonen cyiꞌ xjal.
E takꞌ te Moisés jley cyey tuꞌn tcpet tchuꞌl ttzꞌalbil jaca juun ẍlak xinak.
Bix yaaꞌn nuk Moisés e tzaj kꞌonte ja ley lu,
sino akꞌ ke tneel cyxeꞌchela binchal jlu.
Cꞌoquel cycꞌuꞌja tiꞌj,
ka kꞌij te ajlabl oj npon twajxakan kꞌij titzꞌjlen jun ẍlak,
cpeteltzen cyuꞌna tuꞌn cycuyana tuya ley,
amale kꞌijet te ajlabl.
Katzen juꞌ nbint cyuꞌna tuj kꞌij te ajlabl tuꞌntzen cynimana tley Moisés,
¿tikentzen njaw cykꞌoja wiꞌja tuꞌnj ul tnaabl cykilca t-xumlal jun yaab wuꞌna tuj kꞌij te ajlabl?
Tuj cywitza in binchana jun il,
pero miꞌn chi kbana ka kaꞌ j-e bint wuꞌna,
sino cꞌoquel cycꞌuꞌja tiꞌj tuꞌn tel cyniꞌya tiꞌj ka jiquen waakꞌena twitz ley—tz̈i Jesús cye xjal.